Si comptes amb formació en l'àmbit de les ciències i vols especialitzar-te en l'estudi de la fotònica aplicada a diferents disciplines com la física, la química, la biologia o en tecnologies industrials, no deixis passar aquesta formació.
Màster Erasmus Mundus en Enginyeria Fotònica, Nanofotònica i Biofotònica, una formació impartida per 5 universitats europees entre les quals es troba la Universitat de Barcelona, la Universitat Politècnica de Catalunya i la Universitat Autònoma de Barcelona.
Si vols especialitzar-te en mètodes estadístics i en l'aplicació de les tècniques estadístiques en diferents àmbits empresarials, aquesta formació és per a tu.
Màster universitari en Estadística i Investigació Operativa, una formació coordinada per la Universitat Politècnica de Catalunya en la qual participa també la Universitat de Barcelona.
Màster universitari Erasmus Mundus en Estudis Ambientals: Ciutats i Sostenibilitat.
Es tracta d'un màster oficial europeu de 2 anys de durada que es realitza a 4 universitats europees: Universitat Tècnica d'Hamburg-Harburg (TUHH), Universitat Autònoma de Barcelona (UAB), Universitat de Aveiro (UA) i Universitat d'Aalborg (AAU).
L'estudiant haurà de realitzar com a mínim una estada de sis mesos a una universitat estrangera.
Màster universitari en Estudis Interdisciplinaris en Sostenibilitat Ambiental, Econòmica i Social que imparteix la Universitat Autònoma de Barcelona.
Aquesta formació es desenvolupa de manera presencial i té una durada d'un any.
L'idioma de l'ensenyament és majoritàriament en anglès.
Si vols ampliar els teus coneixements en el sector de la recerca en fisiologia i millorar les teves competències en el camp de la biomedicina, el màster en Fisiologia Integrativa, una formació impartida per la Universitat de Barcelona, et capacitarà per desenvolupar treballs de recerca en el camp de la biologia.
Actualment, la vida personal i professional —des de les compres electròniques fins als tràmits administratius, les finances i la recerca— generen una gran quantitat de dades que cal controlar, analitzar i interpretar perquè tinguin el valor adequat.
Amb la ciència de les dades neix un nou perfil professional que es troba en la intersecció de les matemàtiques i la informàtica.
El màster en Fonaments de la Ciència de Dades permetrà, amb una formació teoricopràctica sobre les bases algorísmiques i matemàtiques, fer una anàlisi correcta de les dades i assolir competències professionals per afrontar projectes basats en dades, amb capacitat de modificar-les i crear-ne de noves i adaptar-se a les necessitats específiques del problema.
S'hi inclouen aspectes que comprenen un camp ben ampli: àlgebra computacional, optimització o programació probabilística, tècniques d'aprenentatge automàtic i aprenentatge profund ( deep learning ), xarxes complexes, sistemes de recomanació, aplicació al processament del llenguatge natural, sèries temporals, extracció d'informació en imatges, suport de les infraestructures de processament de grans volums de dades o big data.
Si tens formació universitària en les àrees científiques i t'agradaria ampliar els teus coneixements en la ciència fotònica i el domini de les seves aplicacions tecnològiques, aquesta formació és per a tu.
Màster Universitari en Fotònica, una formació coordinada per la Universitat Politècnica de Catalunya on hi participen també la Universitat de Barcelona i la Universitat Autònoma de Barcelona.
Màster en Física Avançada, una docència dissenyada i impartida per la Universitat de Barcelona (UB).
La formació es duu a terme de manera presencial a la Facultat de Física i consta de 60 crèdits ECTS que es realitzen durant un any acadèmic.
La llengua d'impartició és únicament l'anglès.
La física nuclear és una disciplina científica rellevant tant des del punt de vista del coneixement fonamental de la naturalesa com per les seves múltiples aplicacions en diferents sectors estratègics.
Aquests sectors inclouen recursos energètics (basats en la fusió o la fissió), ciències biomèdiques, anàlisi i caracterització de nous materials, estudis mediambientals (atmosfera, terra i aigües), datació, art i arqueometria, seguretat en aeroports, aplicacions militars, control i automatització industrial o vigilància i control contra incendis, entre d'altres.
A escala europea s'ha detectat que hi ha una necessitat clara de suport i impuls al desenvolupament de competències nuclears.
El màster en Física Nuclear té com a objectiu formar experts en el camp de la física nuclear per satisfer les necessitats del sector, formar especialistes altament qualificats per la seva incorporació a la indústria en qualsevol dels camps esmentats més amunt i capacitar els estudiants perquè puguin desenvolupar programes d'investigació.
Aquest màster s'ha creat a través d'un consorci d'universitats espanyoles (Sevilla, Autònoma de Madrid, Barcelona, Complutense de Madrid i Salamanca) més les universitats italianes de Catània i Pàdua, i la francesa de Caen Baixa Normandia.
El màster en Física Nuclear neix com a resposta a la necessitat de potenciar els estudis de postgrau en física nuclear a l'Estat i amb dos objectius fonamentals: unir els esforços docents que es desenvolupen en aquesta disciplina en els diferents programes de postgrau oferts a les universitats del país i afavorir l'intercanvi científic entre els estudiants de doctorat i el professorat en aquest àmbit.
El màster en Física Nuclear aporta als alumnes una formació sòlida en l'àmbit de la física nuclear que comprèn tant els aspectes fonamentals de la disciplina com els aspectes aplicats, i tant els aspectes teòrics com els aspectes experimentals.
Es pretén que un alumne que cursi el màster, independentment del camp concret en el qual desenvolupi la seva feina professional, tingui una visió àmplia de la disciplina de la física nuclear, que l'ajudi a desenvolupar una tasca investigadora creativa en el futur.
La formació obtinguda en el màster en Física Nuclear no és només rellevant per a futurs investigadors, també és important per a persones que desenvolupin una activitat professional en física mèdica, radiologia, radioactivitat ambiental, tècniques nuclears d'anàlisi, tècniques de datació per isòtops radioactius o centrals nuclears.
En un futur proper, la generació d'energia neta per fusió nuclear, que és l'objectiu del projecte ITER, en el qual participa Espanya de forma destacada, dependrà en gran mesura del fet que hi hagi joves amb una formació adequada.
El màster en Física d'Altes Energies, Astrofísica i Cosmologia ofereix a l'estudiant les eines essencials per convertir-se en investigador destacat en l'àmbit que triï.
Cobreix les necessitats acadèmiques per adquirir experiència en física d'altes energies, astrofísica i cosmologia, a més d'iniciar col·laboracions de recerca amb científics de tot el món i, bàsicament, aprendre a conduir recerques de manera autònoma.
La genètica té un paper rellevant per respondre als reptes que planteja la societat actual, com el de millorar la qualitat de vida, combatre les malalties i detectar els riscos ambientals que interfereixin en la salut.
El màster en Genètica Avançada dona resposta a aquestes problemàtiques mitjançant l'aprofundiment i l'aplicació de la genètica; capacita per aportar solucions científiques a problemes relacionats amb la recerca genètica, tant a escala molecular com d'organisme, i comprensió de la complexitat dels éssers vius.
En aquests moments la genòmica ha esdevingut imprescindible per entendre des de malalties humanes fins al desenvolupament dels animals i les plantes, passant per l'evolució de les espècies i les seves relacions entre si i el medi ambient.
Aquest màster pretén formar nous professionals i investigadors en el camp de la genètica i la genòmica, preparats científicament i tecnològicament per afrontar el reptes actuals d'aquestes disciplines científiques.
El màster té una forta orientació investigadora, tant bàsica com aplicada, en genètica, evolució, desenvolupament i biomedicina en el seu sentit més ampli, i proporciona la formació necessària per accedir a estudis de tercer cicle.
També capacita per a l'exercici professional en noves tecnologies d'anàlisi genètica i, sobretot, genòmica, cosa que permetrà al titulat incorporar-se com a personal altament qualificat en empreses i institucions on aquests tipus d'anàlisis són cada vegada més importants: hospitals, centres de diagnòstic i empreses d'anàlisi o genotipatge.
El màster compta amb la col·laboració d'investigadors del Centre Nacional d'Anàlisi Genòmica (CNAG), un centre de referència internacional d'estudis de genòmica.
Màster en Geologia i Geofísica de Reservoris, una titulació oficial conjunta de la Universitat de Barcelona i l'Autònoma de Barcelona.
S'imparteix de manera presencial durant un any acadèmic i l'idioma de la docència és principalment l'anglès encara que també es donen algunes assignatures en castellà.
Si et dediques al sector alimentari i vols actualitzar i ampliar els teus coneixements en la gestió dels sistemes de qualitat al món de l'alimentació, el màster oficial en Gestió i Innovació en la Indústria Alimentària t'ofereix una formació superior per a titulats impartida i dissenyada per la Universitat de Lleida.
El màster Erasmus Mundus en Innovació en Enoturisme ofereix un programa d'estudis veritablement integrats que combinen l'experiència en els camps del turisme i l'enologia de tres universitats i regions: la Universitat Rovira i Virgili (URV, Espanya), la Universitat de Bordeus (uB, França) i la Universitat de Porto (UP, Portugal), situades en zones de gran atractiu turístic, i amb una llarga tradició en el vi i la producció de vins de diverses varietats.
El programa inclou mòduls sobre màrqueting, elaboració i comercialització de vins, patrimoni del vi i enoturisme.
Si vols ampliar els teus coneixements en el sector químic, ara tens l'oportunitat d'adquirir els coneixements necessaris pel disseny de productes químics i conèixer el marc normatiu pel que fa a la gestió de riscos en la manipulació de productes químics.
El màster en Innovació i Regulació en Quiímica - EMMC-ChIR - Erasmus Mundus t'ofereix una formació impartida per la Universitat de Barcelona.
Si comptes amb formació universitària en el camp de les ciències i vols especialitzar-te en el diagnòstic i l'anàlisi clínica de manera professional, el màster universitari en Laboratori d'Anàlisis Clíniques et proposa una formació dissenyada i impartida per la Universitat Pompeu Fabra que et capacitarà per assumir les funcions de responsabilitat en un laboratori clínic de qualitat.
El màster en Lògica Pura i Aplicada vol oferir formació avançada en lògica tant en la seva vessant pura com en l'aplicada.
Permet als estudiants que el superin iniciar-se en la recerca en els diversos temes centrals de la lògica, prosseguir estudis superiors o ingressar en el mercat de treball.
L'objectiu del màster és oferir una formació avançada que permeti el domini dels conceptes fonamentals de la lògica matemàtica; aplicar els conceptes de la lògica contemporània a l'estudi de la història de la lògica; gestionar amb rigor les eines matemàtiques que s'apliquen a les branques especialitzades de la lògica matemàtica, i interconnectar eines semàntiques, sintàctiques i algebraiques per estudiar tot tipus de lògiques.
Els professors que hi participen són investigadors en actiu i especialistes reconeguts internacionalment en els seus camps de recerca, que inclouen la complexitat computacional, els fonaments lògics de la intel·ligència artificial, la història de la lògica, la lògica algebraica, les lògiques no clàssiques, la teoria de conjunts, la teoria de la demostració i la teoria de models.
Vols especialitzar-te en l'àmbit de les matemàtiques i poder aplicar aquests coneixements en diferents àmbits professionals? el màster universitari en Matemàtica Avançada et proposa una formació dissenyada i impartida per la Universitat de Barcelona.
Tindràs la capacitat d'aplicar els coneixements matemàtics en àmbits com les finances, la docència o en el sector de la recerca.
La meteorologia constitueix des de fa molts anys el camp de treball d'un gran nombre de professionals, tant dels que, com a meteoròlegs o tècnics especialistes, es dediquen a les diverses tasques d'observació, anàlisi i predicció del temps als centres meteorològics nacionals i internacionals, com els que treballen en la recerca en els diferents camps d'aplicació, com ara el medi ambient atmosfèric, la contaminació, la hidrologia, la planificació dels recursos hídrics o el canvi climàtic.
El màster en Meteorologia proporciona els coneixements i la metodologia de les aplicacions principals de la meteorologia com a servei a la població, la prevenció de desastres naturals, la influència en el medi ambient i els efectes en els sectors socioeconòmics.
Són objecte d'atenció especial matèries com ara la influència de les condicions atmosfèriques sobre la contaminació atmosfèrica i sobre la seva dispersió, l'aplicació del radar meteorològic per explorar i detectar la presència de precipitació i per poder predir-la a curt termini, i l'elaboració de la informació meteorològica que es facilita a la població.
El màster en Microbiologia Aplicada imparteix els coneixements avançats, metodològics i aplicats del camp de la microbiologia per formar nous professionals capacitant-los per inserir-se en el món industrial, sanitari i de la recerca, amb una visió multidisciplinària i integradora del coneixement de la microbiologia ambiental, molecular, mèdica i industrial.
La microbiologia és actualment una disciplina comuna i bàsica en tots els camps d'especialització relacionats amb la biotecnologia, les ciències biomèdiques i les ciències ambientals, atès que els microorganismes tenen un paper essencial en les transformacions de la matèria orgànica, en els canvis geoquímics i en la producció de malalties, tant en humans com en animals.
La transcendència de la microbiologia és innegable en l'àmbit industrial, alimentari, mediambiental i sanitari.
En l'àmbit biotecnològic se centra en l'estudi i l'explotació dels microorganismes per obtenir productes útils per a l'home.
En l'àmbit alimentari se centra en el control de qualitat dels aliments i en l'aplicació de microorganismes per a la producció de determinats aliments.
En l'àmbit mediambiental fa un paper fonamental en els canvis geoquímics, atès que els microorganismes són els principals responsables de mantenir el cicle biogeoquímic dels elements i, per tant, del reciclatge del carboni, el nitrogen, el fòsfor, etc. En l'àmbit sanitari recull tots els aspectes de les relacions que s'estableixen entre els humans o els animals i els microorganismes capaços de produir malalties.
El màster en Microbiologia Avançada pretén formar científics i professionals especialitzats en la microbiologia per a la seva integració en grups de recerca (bàsica o aplicada) de centres públics o privats, o bé per a la seva inserció laboral en empreses de l'àmbit biotecnològic, sanitari i de serveis, per al desenvolupament de tasques de producció, anàlisi, o d'R+D+I.
En els darrers anys hi ha hagut un desenvolupament enorme en el disseny dels supercomputadors.
L'augment de la potència de càlcul ha obert la porta a l'estudi de processos físics i químics mitjançant l'ús de models i tècniques de simulació computacional multiescala, en funció de la mida del sistema ( length scale ) i de l'escala de temps en què succeeixen ( time scale ), i a partir dels elements atomicomoleculars que els formen.
Aquest enfocament teòric ha assolit un alt grau de fiabilitat i s'ha consolidat com a eina fonamental per analitzar i comprendre l'estructura i les propietats de sistemes i processos complexos.
El màster en Modelització Computacional Atomística i Multiescala en Física, Química i Bioquímica proporciona als estudiants els coneixements i la formació per utilitzar les eines de programació necessàries i els coneixements per aplicar les tècniques de simulació que han après, tant utilitzant paquets informàtics estàndard com programant les aplicacions necessàries.
Tot això els permetrà treballar en departaments d'R+D d'empreses de l'àmbit tecnològic, en l'estudi de sistemes complexos i control de xarxes, en empreses farmacèutiques, i en empreses dedicades a la tecnologia i a materials per al medi ambient o per a l'energia.
L'objectiu principal de la ciència i l'enginyeria és tractar de descriure i interpretar uns fenòmens determinats.
Els reptes actuals plantegen estudiar sistemes molt complexos i per això sovint cal fer l'esforç de construir un model de la realitat que en capturi les característiques essencials, però que, alhora, sigui prou senzill per poder comprendre-la.
Per construir el model cal analitzar el sistema, observar-lo i extreure'n el que resulti més rellevant per incorporar-ho al model.
El màster en Modelització per a la Ciència i l'Enginyeria prepara per poder treballar en equips interdisciplinaris de recerca i en empreses d'R+D, amb diferents especialitats que marquen un perfil en els camps de la modelització de processos i de l'anàlisi de dades.